獻喬侍郎
作者：李中
朝代：唐

paragraphs: 位望誰能並，當年志已伸。
人間傳鳳藻，天上演龍綸。
賈馬才無敵，褒雄譽益臻。
除奸深繫念，致主迥忘身。
諫疏縱橫上，危言果敢陳。
忠貞雖貫世，消長豈由人。
慷慨辭朝闕，迢遙涉路塵。
千山明夕照，孤櫂渡長津。
杜宇聲方切，江蘺色正新。
卷舒唯合道，喜慍不勞神。
蟬客陪清論，漁翁作近鄰。
靜吟窮野景，狂醉養天真。
格論思名士，輿情渴直臣。
九霄恩復降，比戶意皆忻。
却入鴛鸞序，終身顧問頻。
漏殘丹禁曉，日暖玉墀春。
鑒物心如水，憂時鬢若銀。
惟期康庶事，永要敘彝倫。
貴賤知無間，孤寒必許親。
幾多沈滯者，拭目望陶鈞。